Document ID: /roh_data/filtered/fineweb-2-filterrobots_roh.jsonl.gz/27961

Tuttina pudess la Clozza anc purtar a val inqual rests da la bova, sche la daratga vegn anc ina giada la fin d'emna. La Clozza è era marcada sin la carta da privel dal chantun, ina carta che mussa a las vischnancas, tge lieus ch'èn periclitads da bovas. E quai èn blers lieus.
Ir en segirezza, sche la bova vegn
Sco quai che Andreas Huwiler da l'uffizi chantunal per privels da la natira di, èn numerusas vischnancas bajegiadas sin uschenumnads «cugns da bovas». Ord quest motiv èn era bleras vischnancas periclitadas.
Malgrà la charta da privel e la savida che periodas sitgas promovan la furmaziun da bovas, na saja quai quasi betg pussibel da predir ina bova. Ins sappia bain nua che la bova pudessia vegnir, ma betg cura. Quai dependia fitg da l'urizi e quant ditg ch'i daratga en il medem lieu.
Il meglier saja da laschar avert ils egls e dad ir en segirezza, sche la bova vegn, vul dir, star en chasa e sche pussaivel ir en l'emprima auzada.